હું ચા પીતો રહ્યો હતો એ દરમિયાન વડોદરાથી રાજકોટ તરફ જતી એક સામાન ભરેલી ટ્રકમાંથી દાહોદ-ગોધરાનું એક શ્રમિક પરિવાર ઊતર્યું. એ પરિવારમાં ત્રણ જણાં હતાં. મા-બાપ અને દીકરી. મોડી રાત્રીની મુસાફરી અને શિયાળાની ઠંડીથી ત્રણ જણાં ઠૂંઠવાતાં ઊભાં હતાં. શરીર પર ગરમ કપડાં પણ ન હતાં. ઠંડી ઉડાડવા ચાની રેંકડી પાસે આવ્યાં. મેં મા-બાપને વાતો કરતાં સાંભળ્યાં. જો સવારના પહોરમાં બે-કપ ચા પીવે તો બપોરનું શું ? એટલે ત્રણ જણાં વચ્ચે ફક્ત એક ચા પીવાનું નક્કી કર્યું. અને ચા બનાવવાવાળા ભાઈને એક સાદી ચાનો ઑર્ડર આપ્યો. અહીં મેં જોયું અને અનુભવ્યું કે ગરીબી કેવી ચીજ છે અને મા-બાપ પોતાના બાળક માટે જરૂરત હોવા છતાં પોતાની જરૂરતને બાજુમાં રાખી, બાળકનો વિચાર કરે છે.